CELEX: 
Language: et
Date: 2022-03-29 00:00:00
Title: KOMISJONI DELEGEERITUD MÄÄRUS (EL) / , millega muudetakse Euroopa Parlamendi ja nõukogu määrust (EÜ) nr 273/2004 ning nõukogu määrust (EÜ) nr 111/2005 seoses teatavate narkootikumide lähteainete lisamisega nimekirjas loetletud lähteainete hulka

SELETUSKIRI
            
            
               1.DELEGEERITUD ÕIGUSAKTI TAUST
            
            
               Narkootikumide lähteained on kemikaalid, millest võidakse ebaseaduslikul viisil valmistada narkootilisi ja psühhotroopseid aineid. Euroopa Parlamendi ja nõukogu määrusega (EÜ) nr 273/2004
                  1
                on kehtestatud meetmed ELis toimuva narkootikumide lähteainetega kauplemise järelevalveks, samas kui nõukogu määrusega (EÜ) nr 111/2005
                  2
                reguleeritakse narkootikumide lähteainetega kauplemist ELi ja kolmandate riikide vahel.
            
            
               Nende kahe määrusega rakendatakse ühiselt narkootiliste ja psühhotroopsete ainete ebaseadusliku ringluse vastase Ühinenud Rahvaste Organisatsiooni 19. detsembri 1988. aasta konventsiooni
                  3
                (edaspidi „ÜRO 1988. aasta konventsioon“) artikliga 12 ette nähtud meetmeid.
            
            
               Narkootikumide lähteained võivad olla nimekirjas loetletud ained (loetletud eespool nimetatud kahe määruse lisades, ja nendega on seotud mitmesugused õiguslikud kohustused sõltuvalt nende kategooriast – litsents, registreerimine, ekspordi-/impordiluba jne). Narkootikumide lähteained võivad olla ka nimekirjas loetlemata ained, mis tähendab, et neid ei ole lisades loetletud. Iga liikmesriik võib rakendada vajalikke meetmeid, võimaldamaks oma pädevatel asutustel kontrollida ja jälgida kahtlasi tehinguid, mis hõlmavad nimekirjas loetlemata lähteaineid. 
            
            
               Riiklikud pädevad asutused on teatanud etüül-α-fenüülatsetoatsetaadi (EAPA) ja metüül-3-okso-2-(3,4-metüleendioksüfenüül)butanaadi (MAMDPA) konfiskeerimisest. 
            
            
               EAPAd kasutatakse selleks, et toota 1-fenüül-2-propanooni (P-2-P) (tuntakse ka bensüülmetüülketoonina (BMK)). BMK on amfetamiini ja metamfetamiini lähteaine. 
            
            
               MAMDPAd kasutatakse 3,4-metüleendioksüfenüülpropaan-2-ooni (PMK) tootmiseks, mis omakorda on 3,4-metüleendioksümetamfetamiini (MDMA) ehk ecstasy lähteaine.
            
            
               Amfetamiin, metamfetamiin ja MDMA on ELis kõige levinumad ebaseaduslikul teel toodetud narkootikumid, millel on tõsised tagajärjed inimeste tervisele.
            
            
               BMK ja mõned tema teised EAPAga väga sarnased lähteained (nt metüül-α-fenüülatsetoatsetaat (MAPA) või alfa-fenüülatsetoatsetamiid (APAA)) ning PMK on juba määrustes loetletud ained. 
            
            
               Eespool nimetatud, nimekirjas loetletud lähteainete range kontroll on viinud selleni, et kuritegelikud organisatsioonid on loonud kontrollide vältimiseks EAPA ja MAMDPA. Seepärast tuleks ka EAPA ja MAMDPA lisada ELi tasandil nimekirjas loetletud lähteainete hulka, et tugevdada nende üle kontrolli ja järelevalvet. Nimekirjas loetlemine annab riiklikele ametiasutustele õiguslikud vahendid, et võidelda tõhusalt nende kasutamise vastu narkootiliste ainete ebaseaduslikus tootmises.
            
            
               Komisjonil on kaalutlusõigus otsustada, millise kategooria nimekirjas narkootikumi lähteaine loetletakse. 
            
            
               1. kategoorias loetletud ained kujutavad endast kõrvaletoimetamise korral suurimat ohtu ja tavaliselt saavad nad osaliselt või täielikult narkootilise või psühhotroopse aine molekuli osaks. Määrustes on sellistele ainetele sätestatud kõige rangemad kontrolli- ja järelevalvemeetmed: neid tuleb ladustada turvalistes ruumides (nt lukustatud, videovalvega ruumid jne); kõigil neid aineid käitlevatel ettevõtjatel peab olema sellekohane luba; samuti on nõutav nii impordi- kui ka ekspordiluba. 
            
            
               EAPA ja MAMDPA tuleks loetleda 1. kategooria ainetena, sest neid on lihtne muundada, et toota metamfetamiini, amfetamiini ja MDMAd, ning nende narkootiliste ainete tarbimine tekitab olulisi sotsiaalsed ja rahvatervise probleeme.
            
            
               Kättesaadava teabe põhjal ei ole EAPA-l ja MAMDPA-l teadaolevat seaduslikku kasutust, välja arvatud teadusuuringud. Seetõttu ei tekita nende 1. kategoorias loetlemine ettevõtjatele ja pädevatele asutustele märkimisväärset halduskoormust.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kooskõlas 13. aprilli 2016. aasta institutsioonidevahelise parema õigusloome kokkuleppega
                  4
                on käesoleva delegeeritud akti ettevalmistamisega seoses toimunud asjakohased ja läbipaistvad konsultatsioonid, muu hulgas ekspertide tasandil. Narkootikumide lähteainete eksperdirühm arutas ettepanekut ja andis sellele oma 26.–27. oktoobri 2021. aasta koosolekul positiivse hinnangu. 
            
            
               Eelnõu avaldati tagasiside saamiseks portaalis „Avaldage arvamust!“. Sellel esitati üks positiivne märkus. 
            
            
               Eelnõust on teavitatud tehniliste kaubandustõkete lepingu artikli 2 lõike 9 punkti 2 alusel. Ühtegi märkust ei ole laekunud. 
            
         
         
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EÜ) nr 273/2004 artikli 15 ja määruse (EÜ) nr 111/2005 artikli 30a alusel on komisjonil õigus võtta vastu delegeeritud õigusakte, et kohandada lisasid uute suundumustega narkootikumide lähteainete kõrvaletoimetamises.
            
            
               Määrused (EÜ) nr 273/2004 ja (EÜ) nr 111/2005 on omavahel tihedalt seotud. Nendega rakendatakse ühiselt ÜRO 1988. aasta konventsiooni artiklis 12 ette nähtud meetmeid. Seetõttu on erinevatest põhiõigusaktidest tuleneva kahe eri volituse ühendamine ühte ühtsesse delegeeritud akti põhjendatud tiheda sisulise seosega asjaomaste volituste vahel.
            
            
               KOMISJONI DELEGEERITUD MÄÄRUS (EL) …/…,
            
            
               29.3.2022,
            
            
               millega muudetakse Euroopa Parlamendi ja nõukogu määrust (EÜ) nr 273/2004 ning nõukogu määrust (EÜ) nr 111/2005 seoses teatavate narkootikumide lähteainete lisamisega nimekirjas loetletud lähteainete hulka 
               
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. veebruari 2004. aasta määrust (EÜ) nr 273/2004 narkootikumide lähteainete kohta,
                  5
                eriti selle artiklit 15, 
            
            
               võttes arvesse nõukogu 22. detsembri 2004. aasta määrust (EÜ) nr 111/2005, millega kehtestatakse ühenduse ja kolmandate riikide vahelise narkootikumide lähteainetega kauplemise järelevalve eeskirjad,
                  6
                eriti selle artiklit 30a,
            
            
               ning arvestades järgmist:
            
            
               (1)Määrusega (EÜ) nr 273/2004 on kehtestatud meetmed narkootikumide lähteainetega kauplemise järele valvamiseks liidus, samas kui määrus (EÜ) nr 111/2005 reguleerib narkootikumide lähteainetega kauplemist liidu ja kolmandate riikide vahel. Määruse (EÜ) nr 273/2004 I lisa ja määruse (EÜ) nr 111/2005 lisa sisaldavad mõlemad loetelu ainetest, mille suhtes kohaldatakse mitut kõnealustes määrustes ette nähtud kontrolli- ja jälgimismeedet.
            
            
               (2)Riiklikud pädevad asutused on teatanud etüül-α-fenüülatsetoatsetaadi (EAPA) ja metüül-3-okso-2-(3,4-metüleendioksüfenüül)butanaadi (MAMDPA) konfiskeerimisest seoses narkootiliste ainete ebaseadusliku valmistamisega. 
            
            
               (3)EAPAd kasutatakse selleks, et toota 1-fenüül-2-propanooni (P-2-P) (tuntakse ka bensüülmetüülketoonina (BMK)). BMK on amfetamiini ja metamfetamiini lähteaine. 
            
            
               (4)MAMDPAd kasutatakse 3,4-metüleendioksüfenüülpropaan-2-ooni (PMK) tootmiseks, mis omakorda on 3,4-metüleendioksümetamfetamiini (MDMA) ehk ecstasy lähteaine.
            
            
               (5)Amfetamiin, metamfetamiin ja MDMA on liidus kõige levinumad ebaseaduslikul teel toodetud narkootikumid. Neil on tõsised tagajärjed inimeste tervisele ja nad põhjustavad mõnes liidu piirkonnas suuri sotsiaalseid ja rahvatervise probleeme. 
            
            
               (6)Seepärast tuleks EAPA ja MAMDPA lisada liidu tasandil nimekirjas loetletud lähteainete hulka, et tugevdada nende üle kontrolli ja järelevalvet. 
            
            
               (7)Määruse (EÜ) nr 273/2004 I lisas ja määruse (EÜ) nr 111/2005 lisas sisalduvas nimekirjas loetletud lähteained on jagatud kategooriatesse, mille suhtes kohaldatakse eri meetmeid, et saavutada proportsionaalne tasakaal konkreetsest ainest tuleneva ohu ning sellega seaduslikule kauplemisele tekkiva koormuse vahel. Kõige rangemaid kontrolli- ja jälgimismeetmeid võetakse 1. kategooria ainete suhtes. 
            
            
               (8) EAPA ja MAMDPA amfetamiini, metamfetamiini ja MDMA lähteainetena kujutavad liidus endast märkimisväärset sotsiaalset ja rahvatervise ohtu. Teadaolevalt ei toimu nende seaduslikku tootmist, nendega kauplemist ega nende kasutamist, välja arvatud teadusuuringutes. Seepärast oleks nende lisamine määruse (EÜ) nr 273/2004 I lisa 1. kategooriasse ja määruse (EÜ) nr 111/2005 lisa 1. kategooriasse asjakohane lahendus, et vältida nende kasutamist narkootiliste ainete ebaseaduslikuks valmistamiseks, ning samal ajal ei põhjustaks see märkimisväärset täiendavat halduskoormust liidu ettevõtjatele ja pädevatele asutustele.
            
         
         
            
               (9)Määrusi (EÜ) nr 273/2004 ja (EÜ) nr 111/2005 tuleks seega vastavalt muuta.
            
            
               (10)Määrustega (EÜ) nr 273/2004 ja (EÜ) nr 111/2005 rakendatakse ühiselt 20. detsembril 1988 Viinis koostatud ja nõukogu otsusega 90/611/EMÜ
                  7
                heaks kiidetud narkootiliste ja psühhotroopsete ainete ebaseadusliku ringluse vastase ÜRO konventsiooni teatavaid sätteid. Arvestades nendes kahes määruses sisalduvate volituste tihedat sisulist seost, on muudatuste vastuvõtmine ühe ühtse delegeeritud õigusaktiga asjakohane,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Määruse (EÜ) nr 273/2004 muudatused
            
            
               Määruse (EÜ) nr 273/2004 I lisa muudetakse vastavalt käesoleva määruse I lisale.
            
            
               Artikkel 2 
                  Määruse (EÜ) nr 111/2005 muudatused
            
            
               Määruse (EÜ) nr 111/2005 lisa muudetakse vastavalt käesoleva määruse II lisale.
            
            
               Artikkel 3
            
            
               Jõustumine 
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 29.3.2022
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        Euroopa Parlamendi ja nõukogu 11. veebruari 2004. aasta määrus (EÜ) nr 273/2004 narkootikumide lähteainete kohta (ELT L 47, 18.2.2004, lk 1).
               
               
                  
                     (2)
                  
                        Nõukogu 22. detsembri 2004. aasta määrus (EÜ) nr 111/2005, millega kehtestatakse liidu ja kolmandate riikide vahelise narkootikumide lähteainetega kauplemise järelevalve eeskirjad (ELT L 22, 26.1.2005, lk 1).
               
               
                  
                     (3)
                  
                        EÜT L 326, 24.11.1990, lk 57.
               
               
                  
                     (4)
                  
                        ELT L 123, 12.5.2016, lk 10.
               
               
                  
                     (5)
                  
                        ELT L 47, 18.2.2004, lk 1. 
               
               
                  
                     (6)
                  
                        ELT L 22, 26.1.2005, lk 1.
               
               
                  
                     (7)
                  
                        Nõukogu 22. oktoobri 1990. aasta otsus 90/611/EMÜ, millega Euroopa Majandusühenduse nimel sõlmitakse narkootiliste ja psühhotroopsete ainete ebaseadusliku ringluse vastane Ühinenud Rahvaste Organisatsiooni konventsioon (EÜT L 326, 24.11.1990, lk 56).
               
            
      
    ---documentbreak--- 
      
         
         
            
               I LISA 
            
            
            
               Määruse (EÜ) nr 273/2004 I lisas lisatakse 1. kategooria tabelis lähteainete loetellu järgmised kanded nimetatud ainete CN-koodidest tulenevas järjekorras: 
            
            
                     
                        Aine
                     
                  
                  
                     
                        CN-nimetus (kui see on teistsugune)
                     
                  
                  
                     
                        CN-kood
                     
                  
                  
                     
                        CAS-nr
                     
                  
               
                     
                        „etüül-α-fenüülatsetoatsetaat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        metüül-3-okso-2-(3,4-metüleendioksüfenüül)butanaat (MAMDPA) (**)
                     
                  
                  
                     
                        metüül-3-okso-2-(3,4-metüleendioksüfenüül)butanaat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Nimetatakse ka etüül-3-okso-2-fenüülbutanaadiks IUPACi (Rahvusvaheline Puhta Keemia ja Rakenduskeemia Liit) nomenklatuuri järgi.
            
            
               (**) Nimetatakse ka metüül-2-(2H-1,3-bensodioksool-5-üül)-3-oksobutanaadiks IUPACi nomenklatuuri järgi.“.
            
            
               II LISA 
            
            
            
               Määruse (EÜ) nr 111/2005 lisas lisatakse 1. kategooria tabelis lähteainete loetellu järgmised kanded nimetatud ainete CN-koodidest tulenevas järjekorras:: 
            
            
                     
                        Aine
                     
                  
                  
                     
                        CN-nimetus (kui see on teistsugune)
                     
                  
                  
                     
                        CN-kood
                     
                  
                  
                     
                        CASi nr
                     
                  
               
                     
                        „etüül-α-fenüülatsetoatsetaat (EAPA) (*)
                     
                  
                  
                     
                         
                     
                  
                  
                     
                        ex 2918 30 00
                     
                  
                  
                     
                        5413-05-8
                     
                  
               
                     
                        metüül-3-okso-2-(3,4-metüleendioksüfenüül)butanaat (MAMDPA) (**)
                     
                  
                  
                     
                        metüül-3-okso-2-(3,4-metüleendioksüfenüül)butanaat
                     
                  
                  
                     
                        ex 2932 99 00
                     
                  
                  
                     
                        1369021-80-6
                     
                  
               
               (*) Nimetatakse ka etüül-3-okso-2-fenüülbutanaadiks IUPACi (Rahvusvaheline Puhta Keemia ja Rakenduskeemia Liit) nomenklatuuri järgi.
            
            
               (**) Nimetatakse ka metüül-2-(2H-1,3-bensodioksool-5-üül)-3-oksobutanaadiks IUPACi nomenklatuuri järgi.“.